**Мостай Кәрим менән осрашыу** **сценарийы.**

**Сценарий авторы:Айгөл Иршат ҡыҙы Игликова,**

**Мостай Кәрим исемендәге 158-се башҡорт гимназияһы уҡытыусыһы.**

**Үткәрелде:**

**29 сентябрь, 2004 йыл. 48-се башҡорт лицейының тамаша залы.**

Саҡырылған ҡунаҡтар:Башҡортостандың халыҡ шағирҡары Мостай Кәрим һәм Рауил Бикбаев.

Был сара Мостай Кәримгә 85 йәш тулыр алдынан үткәрелде. Мостафа Сафич кисә үткәреүгә бик шатланып риза булды, ҡыуанып ҡайтып китте.

**Талгын ғына музыка уйнай, ут һүнгән.**

**1-се алып барыусы сәхнә артында микрофонға һөйләй.**

...Бәхетле булһа ла, бәхетһеҙ булһа ла беҙҙең бала сағыбыҙ оҙон-оҙаҡ йылдар буйынса артыбыҙҙан эйәреп килә. Дөрөҫөрәге, беҙҙең күңелебеҙҙән китмәй. Кесе инәйемде әйтәм, һикһән йылдан артыҡ ваҡыт үткәс, яланаяҡ ҡар өҫтөнән йүгереп киогән бала сағын ҡыҙғанып илай.

Был үҙе сабыйлыҡ түгелме? Сабыйлыҡтар, моғайын, ә сабыйлыҡ, моғайын, сафлыҡтыр.

**2-алып барыусы.**

**Һөйөнсө! Тыуҙы! Бәпәй илау тауышы.**

Алып барыусы сәхнә артынан микрофонға әйтә:Бала тыуҙы. Һөйөнсө, малай тыуҙы!Тыуҙы ул.

Кем тип ҡушырға исем уланға?

Кендек әбейе тын ғына сыға урамға.

**Оло инәй:**

Әй Хоҙайым! Ҡөҙрәтең дә, рәхимең дә сикһеҙ һинең. Бар өмөтөбөҙ һиндә генә. Изге ихтыярың менән сабыйҙар тағы, тағы, тағы донъяға яралһын! Һиңә иман килтерер гонаһһыҙ ейәндәр тыуһын! Теләктәремде ҡабул ит!!! Ишетәһеңме мине, тәңре?...

1.Ай был малай, маллы бул,

Йорт ҡураңа терәк бул.

Тәпәй баҫып атлағас,

Йомош-юлға кәрәк бул!

2.Улым, улым уҙаман,

Батыр булыр был балам.

Атаһына алмаш булыр,

Яуға сабыр был балам-Мостафам.

Бишек йыры көйләү. Алып барыусы микрофонға сәхнә артында һөйләй ошо көйләү аҫтында.

**Алып барыусы:** Бишек йыры – күңел моңо. Ул Мостафа күңеленә бәләкәйҙән үк тыуған халҡының, теленең, тыуып – үҫкән еренең онотолмаҫ тәме, йәме булып һеңә.

Йүгерешеп малайҙар сыға, оло инәй ипләп кенә сәхнә артына сыға.

**Малайҙар:** Әй беҙҙең Кендек ҡайҙа булған?

Шәһиҙулла исемле малай:

-Әй Кендек!Әй Рукафказ!(һыҙғырып ебәрһен) Ҡайҙа олаҡтың? Йүгереп Кендек инә.?(Малайҙар көнбығыш сиртә, кипкән муйыл ашайҙар.

Ибрай:

-Тә –тә-тә. (Кендекте бер әйләнеп сыға). Мәкәрйән килгән купецмы ни?Көмөш сылбыры бында аҫылынып тора икән! (Ыштан бауын тарта, Кендек ыштан бауы өҙөлмәнеме тип салбарын тартҡылай).

Шәһиҙулла ҡулы менән ишара яһап, Ибрайҙы ҡыуып ебәрә.

**Шәһиҙулла:**

-Нимәгә шулай ике ыштан балағың бүлтәйеп сыҡҡан?

**Кендек:**

-Бер кеҫәлә көнбығыш, Шәһиҙулла ағай, икенсеһендә кипкән муйыл. Көнбағыш шундай эре. Лекарь урыҫы Тимофей килтергәйне...

**Шәһиҙулла:**

-Һин ыштанһыҙ, барыбер кешегә өләшеп бөтөрһөң. Көнбағышын да, муйылын да күсер минең кеҫәләргә!

(Кендек кеҫәләренән көнбағышын бушата, ихласлыҡты, сикһеҙ йомартлыҡты раҫлап, кеҫәһен әйләндереп күрһәтә)

**Кендек:**

-Ярай, Шәһиҙулла ағай, бөтәһен дә ал. Бына бер кеҫәмдә лә ҡалманы.

**Шәһиҙулла:**

-Шәп егет һин, һыҡмыр түгелһең!

(бер ус муйыл, бер ус көнбағышты кире Кендеккә бирә)

**Шәһиҙулла:** Малайҙар кемдең ыҙмаһы иң бейек?

**Ибрай:** Шәмсулланыҡы!

(Шәһиҙулла йоҙороғон Ибрай танауына килтереп).

Шәһиҙулла: Кемдең ыҙмаһы иң бейек, малайҙар?

Валетдин: Хыт аҫ, хыт киҫ, иң дөрөҫөн мин әйтәм: самый, самый бейеге Баҙар урамындағы Әхмәр мулланың ыҙмаһы. Ышанмаһаң, ышанмаһаң...(Йоҙороҡ ҡабатлана).

**Беренсе малай:** Ташбулат ҡарттыҡы!

**Икенсе малай:** Әғләмдеке, теге тимерсе Әғләмдеке.

**Кендек (ҡысҡырып):** Мәсет манараһы!(йоҙороҡ ҡабатлана)

**Шәһиҙулла:** Мәсет ул – Хоҙай йорто.Бындай ыҙмалар ул иҫәпкәинмәй. Шуны ла белмәйһең, иҫәүән! Һуңғы тапҡыр һорайым, кемдең ыҙмыһы иң бейек?

**“Төлкө”Шәйхаттар:**

-Ҡайһы яҡтан ҡарайһың бит, бер яҡтан ҡарағанда, Шәһиҙулла ағай, һеҙҙең ыҙманың ҡыйығы ҡалҡыу, икенсе яҡтан ҡарағанда, мөрйәһе юғары. Шулай булғас, иң бейеге һеҙҙең ыҙма!

**Малайҙар бергә:** Иң бейеге һеҙҙеке! Һеҙҙең ыҙма !(Кәпәс сөйөү)

**Шәһиҙулла (эре генә):** Ана шулай, күрә белгән күҙгә күренә ул.Бейекте тәпәштән айыра белергә кәрәк. (төкөрөп)

**Алып барыусы:** Дөрөҫөн генә әйткәндә, кемдең ыҙмаһы бейек һуң? Кемдең йоҙороғо ҡаты, шуның ыҙмаһы бейек була.